open-index/open-wikipedia-markdown huggingface dataset:
Linguas scitian

La **linguas scitian** es un grupo de linguas irani este de la periodo media, parlada en un rejion vasta nomida Scitia. Estra oseta, cual desende de un varia de alan, esta linguas es estinguida. La linguas irani este moderna, como los de Pamir, es relatada a la dialetos de scito-cotan de la renas de Cotan e Tumxuc en la Basin Tarim antica, en Xinjiang sude de Xina moderna.

La loca e estende de Scitia ia varia tra tempo, ma jeneral, lo ia inclui la parte de Europa este de la Rio Vistula e multe de Asia sentral a la Basin Tarim. La grupos dominante entre la scitianes ia es pastores nomada de Asia sentral e la stepe norde de la Mar Negra e Mar Caspio. Partetas de sua parla conoseda de enscrives e parolas sitada par autores antica, con analise de nomes, indica ce lo ia es un lingua indoeuropean, plu spesifada de la grupo irani de la linguas indoiranian. Alexander Lubotsky ia resoma la vista linguistica como esta:

 Nonfortunosa, nos sabe cuasi no cosa sur la scitianes de acel periodo - nos ave sola alga nomes personal e tribal en fontes elinica e farsi a nosa dispone - e no an pote determina con cualce grado de sertia esce lo ia es un lingua singular.

La majoria grande de eruditas de scitia acorda ce on pote vide la linguas scitian como un parte de la grupo irani este de linguas. Esta ipotese depende de la fato ce la enscrives elinica de la costa norde de la Mar Negra ave alga sentos de nomes sarmatian mostrante un prosima a la lingua oseta. La clasi de la linguas irani es jeneral no plen solveda, e la linguas irani este no es mostrada como formi un sugrupo vera jenetical.

Alga eruditas deteta un divide de scitian entre du dialetos: un dialeto ueste, plu conservante, e un dialeto este, plu inovante. La linguas ia pote formi un continua dialetal:

La linguas alan o scito-sarmatian en la ueste ia es parlada par popla orijinal irani de la sentenios 8 e 7 aec e pos, en la area de Ucraina, Rusia sude, e Cazacstani. Oseta moderna survive como un continua de la lingua.

La linguas saca o scito-cotanes en la este ia es parlada en la sentenio prima en la Rena de Cotan (en Xinjiang moderna), e incluinte la cotanes de Cotan e la tumxuces de Tumxuc. Otra linguas irani este relatada a scitian es cuarezmian e sogdian.

La iranis este temprana orijina en la cultur de Iaz (sirca 1500 - 1100 aec) en Asia sentral. La scitianes ia migra de Asia sentral a Europa este en la sentenios 8 e 7 aec, ocupante Ucraina e Rusia sude moderna e la Basin Carpatian e partes de Moldova e Dobruja. Los desapare de istoria pos la invades de Europa par la hunes en la sentenio sinco aec. La popla turcica e slavica ia asorbe probable la plu de persones cual ia parla scitian. Ma en la Caucasos, la lingua oseta resta usada oji, en cuando en Asia sentral, alga linguas de la grupo irani este es ancora parlada, per dise, paxtu, la linguas de Pamir, e iagnobi.

## Referes

Lubotsky, Alexander (2002). "Scythian elements in Old Iranian" (PDF). Proceedings of the British Academy. The British Academy; azargoshnasp. 116: 189–202.
Linguas de Pamir

La **linguas de Pamir** es un grupo areal de la linguas irani este, parlada par la abitantes de la Montes Pamir, spesial longo la Rio Panj e sua afluentes.

La linguas es parlada xef en la provinse Badakhshan de Afganistan norde-este e la rejion autonom de Gorno-Badakhshan de Tajicistan este. 

Linguas de Pamir es ance parlada en Xinjiang, e la lingua sarikoli es parlada ultra la cadena de Montes Saricol sur la borda entre Afganistan e Xina.

La sola otra membro vivente de la grupo irani sude-este es paxtu.

Los ave la ordina de parolas sujeto-ojeto-verbo. No cualias cual uni la linguas de Pamir como un sola sugrupo de irani ia es mostrada. Membros de la area de la linguas inclui cuatro grupos dependable: 

*La linguas shughni-yazgulyam cual inclui shugni, sarikoli, e yazgulyam, con sirca 75 mil parlores; esta ance ia inclui la lingua estinguida vanji.
*Muni e yidgha, con sirca 6000 e 2500 parlores en ordina; estas ave un cambia de *ð > /l/ no trovada en la otra grupos; un varia estinguida es sarghulami.
*Sanglechi e ishkashimi e dialetos relatada, con sirca 2500 parlores; la linguas no es scriveda.
*Wakhi es parlada par sirca 58,000 parlores, distribuida vasta - Afganistan, Tajicistan, Xina, Pacistan, e Rusia. 

La majoria de parlores de linguas de Pamir en Tajicistan e Afganistan usa tajici (un dialeto de farsi) como sua lingua de leteratur, cual es un lingua irani sude-ueste (no sude-este). La linguas es menasada par estingui, con un cuantia intera de sirca 100,000 en 1990.
Lingua informatical

Un lingua informatical es un metodo de comunica con un computador. Tipos de linguas informatica inclui estas:

*Lingua de programi: un lingua formal desiniada per comunica instruis a un computador.
*Lingua de usa jeneral: un lingua de programi cual es usable tra multe aplicas, sin cualias spesial per aplicas spesifada.
*Lingua de comanda: un lingua usada per controla la taxes de la computador, como comensante otra programas.
*Lingua de macina: un colie de instruis direta esecutada par la unia sentral de prosede de un computador.
*Lingua de marcas: un gramatica per anota un documento en un modo cual es distinguable sintatical de la testo, como HTML.
*Lingua de stilo: un lingua cual espresa la presenta de documentos struturida, como CSS.
*Lingua de formati: un lingua usada per inisia o formati computadores, programas, o sistemes de opera.
*Lingua de construi: un categoria jeneral cual inclui linguas de formati, linguas de utiles, e linguas de programi.
*Lingua de consulta: un lingua usada per presenta demandas a sistemes de data e informa.
*Lingua de modeli: un lingua formal usada per espresa informa, comun usada per la desinia de sistemes de computadores.
*Lingua de aparatos: un lingua usada per modeli sircuitos integrada.
*Lingua de simuli: un lingua usada per descrive simulis.
*Lingua de sonos: un lingua per crea sonos, como per musica o parla.
*Lingua de grafica: un lingua per crea imajes, graficas, desinias, etc.

Vide ance:
*Seriali de datos: un metodo de cambia datos a un forma cual pote es fasil retenida o transmeteda.
*Prosede de lingua natural: la usa de comutadores per prosede testo o parla en un lingua umana.

## Refere

Beale, Vangie. "What is a programming language?". Webopedia. ITBusinessEdge. Retrieved 21 January 2016.
Botanica

**Botanica**, ance nomida la biolojia de plantas, es la siensa de plantas e un ramo de biolojia. Un botaniciste es un siensiste ci spesiali en esta ramo. La parola "botanica" deriva de la parola elinica βοτάνη (botane) cual sinifia "pasto", "erba", o "comeda per bestias". Tradisional, botanica ia inclui ance la studia de fungos e alges par micolojistes e ficolojistes, en acel ordina, e la studia de esta grupos de organismes resta en la sfero de interese de la Congresa Internasional Botanical. Oji, botanistes, en la sinifia restrinjeda, studia sirca 410,000 spesies de plantas teran, de cual alga 391,000 spesies es plantas vasculal (incluinte sirca 369,000 spesies de plantas florinte) e sirca 20,000 es briofites.

Botanica ia orijina en preistoria como erbalisme, con la atentas de umanas temprana per identifia - e plu tarde cultiva - plantas comable, medical, e venenosa, cual sujeste ce botanica es un de la ramos de siensa la plu vea. Jardines medieval "fisical" (pd medical), comun afisada a moncerias, ia conteni plantas de importa medical. Los ia es la asendentes de la jardines botanical afisada a universias pos 1540. Un de la plu temprana ia es la jardin botanica de Padua. Esta jardines ia fasili la studia siensal de plantas. Atentas per catalogi e descrive sua colies ia es la comensa de la tasonomia de plantas, e ia resulta en 1753 con la sistem binomal de Carl Linnaeus cual resta usada a oji.

En la sentenios 19 e 20, tecnicas nova ia es developada per la studia de plantas, incluinte metodos de microscopia otical, imaji de selulas vivente, microscopio eletronal, la analise de cuantia de cromosomas, la cimica de plantas, e la strutur e funsiona de enzimas e otra protenas. En la du desenios final de la sentenio 20, botanicistes ia esplota la tecnicas de analise de jenetica moleculal, incluinte la jenomica, proteomica, e seguentia de ADN per clasi plantas plu esata.
Fermento

**Fermentos** es microorganismes eucariotal e monoselulal clasida como membros de la rena de fungos. La fermento prima ia orijina sentos de miliones de anios a ante, e 1500 spesies es identifiada. Los composa sirca un persento de tota spesies de fungos descriveda. Lo ia evoluida de asendentes multiselulal, con alga spesies cual ave la capasia per developa cualias multiselulal par forminte cadenas de selulas brotinte juntada nomida pseudohifas. La grandia de fermentos varia multe, dependente de la spesies e la ambiente, tipal sirca tre o cualtro micrometres de diametre, an si algas pote creses a 40 micrometres. La plu de fermentos reprodui nonsesal par mitose, e multe reprodui par la prosede de divide nonsimetre nomida broti.

Fermentos, con sua abitua de crese como monoselulas, pote es contrastada con mofos, cual produi hifas. Spesies de fungos cual pote usa ambos formas (dependente de temperatur e otra situas) es nomida fungos dimorfe.

Par fermenta, la spesies de fermento Saccharomyces cerevisiae cambia carboidratos a diosido de carbono e alcoles - per miles de anios, la diosido de carbono ia es usada en forni e la alcol en produi bevidas alcolosa. Lo es ance un organisme importante como un model en rexerca sur la biolojia de selulas, e es un de la plu rexercada microorganisme eucariotal. Rexercores ia usa lo per oteni informa sur la biolojia de la selula eucariotal e ultima la biolojia de umanas. Otra spesies de fermentos, como Candida albicans, es patojenes oportunal e pote causa infetas en umanas. Fermentos ia es resente usada per jenera eletrica como biocombustables e per produi etanol.

Fermentos no composa un grupo singular tasonomial o filojenetica. La parola "fermento" es comun usada como un sinonim per Saccharomyces cerevisiae, ma la diversia filojenetical de fermentos es mostrada par sua clasi en du filos separada: la Ascomycota e la Basidiomycota. La fermentos brotinte ("fermentos vera") es clasida en la ordina Saccharomycetales, en la filo Ascomycota.
Mofo

Un **mofo** es un fungo cual developa en la forma de filetas multiselulal nomida hifas. En contrasta, fungos cual pote adota un abitua de crese monoselulal es nomida fermentos.

Mofos composa un cuantia de spesies fungal multe grande e tasonomial diversa en cual la crese de hifas resulta en descolori e un pare neblosa, spesial sur comedas. La rede de esta hifas tubo e raminte, nomida un miselio, es videda como un organisme singular. La hifas es jeneral transparente, e la miselio pare como filetas blanca, neblosa, e multe delicata sperdeda sur un surfas. Mures dividente (septa) pote limita compartes juntada longo la hifas, cada conteninte un o multe nucleos jenetical identical. La texe polvosa de multe mofos es cuasada par la produi suprapasante de sporas nonsesal (conidios) formida par difere a la finis de la hifas. La modo de formi e la forma de esta sporas es tradisional usada per clasi mofos. Multe de esta sporas es colorida, cual resulta en la mofos plu vidable a esta paso en sua sicle de vive.

Mofos es videda como microbios e no formi un grupo tasonomial o filojenetical, ma pote es trovada en la divides Glomeromycota e Ascomycota. 

Mofos causa biodegrada de materias natural, cual pote es nondesirada cuando lo deveni mali de comedas o dana a poseses. Los ance ave roles importante en biotecnolojia e la siensa de comedas en la produi de comedas variosa, bevida, antimicrobials, farmacolojia, e enzimas. Alga maladias de animales e umanas pote es causada par alga mofos; maladias pote resulta de sensosia a sporas de mofo, de la developa de mofos patojenal en la corpo, o de la efetos de composadas nosiva comeda o enspirada (micotosinas), produida par mofos.

Jeneras comun de mofos:
*Acremonium
*Alternaria
*Aspergillus
*Cladosporium
*Fusarium
*Mucor
*Penicillium
*Rhizopus
*Stachybotrys
*Trichoderma
*Trichophyton
Afaca (silabario)

La scrive **afaca** es un silabario de 56 leteras creada en 1910 per la lingua ndiuca, un creol fundida sur engles en Suriname. La scrive es nomida per sua inventor, Afaka Atumisi. Lo continua es usada per scrive ndiuca en la sentenio 21, ma la alfabetisme de la lingua en tota formas scriveda es su 10%.

Afaca es la sola scrive cual ia es desiniada spesial per un creol o per un forma de engles. Lo ia es proposada per inclui en la sistem de Unicode.

Afaca es un scrive defetosa. Tono es fonemica ma no scriveda. *N* final no es scriveda. Ma vocales longa es scriveda par ajunta un letera per la vocal. Esplodentes con un nasal a ante e esplodentes vosida es scriveda con la mesma leteras. E silabas con la vocales *u* e *o* no es normal distinguida.
Nimfea

**Nimfea** es un familia de plantas florinte, con la nom tecnical Nimfease (Nymphaeaceae). Los vive como erbas acual rizomal en climas temperada e tropical tra la mundo. La familia conteni sinco jenera con sirca 70 spesies conoseda. Los ave radises en la solo en acua, con folias e flores flotante sur o emerjinte de la surfas. La folias es ronda, con un indente en alga spesies.

La jeneros es Barclaia, Euriale, Nufar, Nimfea (spesifada), Ondinea, e Victoria (Barclaya, Euryale, Nuphar, Nymphaea, Ondinea, and Victoria).

Los es multe bon studiada car sua flores grande con partes multiple e nonspesialida ia es videda prima como representante la motif floral de la plantas florinte la plu temprana, e studias jenetical plu tarda ia confirma sua loca como anjiospermas fundal. Ma analises de morfolojia floral, cualias moleculal, e comparas con relatas (la familia Cabombase) indica de la flores de nimfeas esistente cual ave la partes la plu es derivada plu ca jenera con min partes floral. Jeneras con plu partes es comun polenida par scarabes, e jenera con min partes es polenida par moscas o abeas, e es polenida par venta o autopolenica. Donce, un cuantia grande de organos floral relativa nonspesialida en la nimfeas no es un situa asendente per la familia.

Nimfeas no ave folias surfas en la inverno, e alora la gases en la bocas de la rizoma ateni ecuilibra con la gases de la acua de la deponeda. La resta de presa interna es mostrada par la rietas de boletas cual emerji cuando la folias leva en la primavera.
Mosca

**Moscas** es insetos con un duple de alas funsional per vola e un duple de alas posterior vestijial nomida halteres per eculibra. Los es clasida como la ordina diptera, de la elinica *di-* (du) e *pteron* (alas). La ordina es divideda entra du suordinas con sirca 110 familias entre los. La familias conteni un milion spesies nomida, estimada, incluinte la mosca de casa, tabana, tipula, e sirfido, an si sola 125,000 spesies ave un descrive publicada. La fosiles la plu temprana es de la triasica, sirca 240 milion anios ante aora. Analise filojenetical sujeste ce moscas ia orijina en la permian, sirca 260 milion anios ante aora.

Moscas ave un testo movable, con un duple de oios composada e grande, e bocas desiniada per perfora e suca (moscitos, moscas negra, asilido) o per leca e suca en otra grupos. Moscas ave sola un duple de alas per vola, ma sua ordina dona un capasia per manobra estracomun. La alas posterior ia evolui a organos mecanosensal spesial, cual ata como sensadores per move rapida jirante, e permete airojinastica avansada. Garas e cuxinetas sur sua pedes permete ce los adere a surfases lisa.

La sicle de vive de moscas es composada de la ovos, larvas, pupas, e adultes. Moscas traversa muta completa. La ovos es poneda sur alga cosa cual furni nuri per la larva, e la larva (cual no ave gamas) developa en un ambiente protejeda, comun en sua comeda. La pupa en la moscas plu avansada es un capsula dur de cual la adulte emerji cuando preparada. Moscas ave vives corta. Per esemplo, la mosca de casa adulte vive per sirca un mense, la efemera per sirca un anio. La fonte de nuri per moscas adulte es comeda licuidida, incluinte netar.

Moscas es multe importante ecolojial e per umanas. Los es polenadores importante, du sola a la abeas e sua relatas. Los ia poleni prima en la triasica. Moscitos porta malaria, denge, febre de Nil ueste, febre jala, ensefalite, e otra maladias infetosa. Moscas de casa, coabitante con umanas tra la mundo, sperde maladias par comedas. Moscas pote es iritante, spesial en cuantias grande, e spesial si los morde. Moscas grande como tsetses e moscas de carne feri bestias a un grado cual afeta la economia. Alga larvas es usada per pexa, como comedas per animales carnivor, e en medica per desbridi e limpi feris. Moscas de fruta (drosofilas) es usada como organismes model en rexerca. En cultur, moscas pote apare en obras de leteratur, sinema, musica, e relijio.
Sicle de vive

En biolojia, la **sicle de vive** es un serie de cambias en forma cual un organisme vade, reveninte a la state comensante. La cambias de forma pote inclui crese e reprodui sesal o nonsesal.

La nucleo de un selula eucariotica es *aploide* si lo ave sola un colie de cromosomas, e cada cromosoma no es parte de un duple. Si esta es la caso, la selula e la organisme completa es ance nomida aploide. *Gametas* (spermas e ovos) es esemplos. La crea de selulas aploide es par la autodivide de selulas diploide, cual es nomida meiose)

La nucleo de un selula *diploide* ave du copias de cada cromosoma. Cuasi tota mamales es organismes diploide, con sola gametes aploide.

Cicles de vive cual inclui reprodui sesal ave pasos alternante haploide e diploide, pe un cambia de ploidia (la cuantia de cromosomas completa en un selula) es envolveda.

En alga organismes, "jeneras" diferente de la spesies susede lunlotra en la sicle de vive. Per plantas e alga alges, on ave du pasos multiselulal, e la sicle de vive es nomida la *alterna de jeneras*. Alga organismes, como alge roja ave tre o plu pasos multiselulal.

Tota plantas e multe fungos e alges cambia entre un state aploide e diploide, cual es nomida la alterna de jeneras. Ance, un cuantia peti de organismes es *poliploide* (pd *triploide*, *tetraploide*, etc), pe bananas, cafe, alga bateria, insetos, e an alga amfibios e retiles. Per reveni de un paso diploide a un paso aploide, meiose debe aveni. 

Regardante cambias de ploidia, on ave tre tipos de sicles:

*sicle de vive *aplontica* - la paso aploide es multiselulal e la paso diploide es multe corta e sola un selula, e meiose es *zigotica* (pd formida de la fusa de du selulas aploide).

*sicle de vive *diplontica* - la paso diploide es multiselulal e gametes aploide es formida de los, e meiose es *gametica* (pd, la fusa de du selulas aploide, tiplal un sperma e un ovo, de cual la resulta es nomida un zigoto).

*sicle de vive *diploaplontica* - pasos multiselulal diploide e aploide aveni, e meiose es *sporica* (pd, par la sperde de sporas, como en moses).

La sicles difere par cuando mitose (crese par la divide de selulas) aveni. Meiose zigotica e gametica ave un paso mitotica: mitose aveni en la paso *n* en meiose zigotica e en la paso *2n* en meiose gametica. Donce, meiose zigotica e gametica es ambos nomida *aplobiontica* (pd sola un fase mitotica cual debe no es confusada con aplontica). Meiose sporica, a la otra lado, ave mitose en du pasos - la paso diploide e la paso aploide, e es nomida *diplobiontica* (cual debe no es confusada con diplontica).


File:Haploid English.svg|La sicle aplontica (zigotica} de un alge verde
File:Diploid English.svg|La sicle diplontica (gametica) de un mus
File:Diplohaplontic English.svg|la sicle diploaplontica (sporica) de un filis
Sperma

Un **sperma** es la selula mas de reprodui. La parola es derivada de la parola elinica σπέρμα, cual sinifia "seme". En la tipos de reprodui nomida anisogamia e sua sutipo oogamia, on ave un difere clar en la grandia de la gametas, con la sperma como la plu peti. Un selula uniflajelal de sperm cual es movante es nomida un spermatozon, e un selula nonmovente es nomida un spermatio. Spermas no pote divide e ave un vive limitada, ma pos fusi con un ovulo en fertili, un organisme nova comensa developa, comensante como un zigoto totipotente. La sperma de umanas es aploide (un copia de la ADN), con 23 cromosomas cual pote fusa con la 23 cromosomas de la ovo per formi un selula diploide. En mamales, spermes developa en la testiculos, reservada en la epididimo, e relasada de la penis.
Cromosoma

Un **cromosoma** (de elinica antica χρωμόσωμα, "color-corpo") es un molecula de ADN con parte o tota de la materia jenetica (pd la jenom) de un organisme. La plu de cromosomas eucariotal inclui istonas (protenas bobinin) cual, con la aida de protenas acompaniante, lia con e condensa la molecula de ADN per preveni lo de deveni un marania nonmanejable.

Cromosomas es normal vidable su un microscopio de lus, sola cuando la selula es envolveda en la metafase de divide (cuando tota cromosomes es aliniada en sua forma condensada). Ante esta aveni, cada cromosoma es copiada un ves (la fase S), e la copia es juntada a la orijinal par un sentromero, resultante en o un strutur semblante un X si la sentromero es locada en la media de la cromosoma, o un strutur de du brasos si la sentromero es locada prosima a un de la finis. La cromosoma orijinal e la copia es aora nomida cromatidas sorin. En metafase, la forma X es nomida un cromosoma de metafase. En esta forma multa condensada, cromosomas es fasil distinguida e studiada. En selulas de animales, cromosomas ateni sua nivel alta de condensa en anafase, cuando la cromosomas separa.

La recombina de cromosomas en meiose e la reprodui sesal seguente ave un rol sinfiante en diversia jenetical. Si esta strutures es manipulada noncoreta, la selula pote developa un desastre de mitose e mori (apoptose). Mutas en la selula pote causa ce lo evita apoptose e resulta con la progresa de canser. Nonormal cromosomas e cuantias noncoreta de cromosomes pote resulta en mutas cromosomal e anomales cromosomal.
Autisme

**Autisme** es un maladia de developa marcada par problemes con interata e comunica sosial, e par condui restrinjeda e repetente. Jenitores nota comun la sinias prima en la anio du o tre de la vive de sua enfante. Esta sinias developa gradal en la plu de casos, an ce alga enfantes con autisme ateni sua pasos de developa a un rapidia normal e mali plu tarde.

Autisme es asosiada con un combina de fatores jenetical e ambiental. Fatores riscosa en ensintia inclui alga infetas, como rubeola, e toxinas incluinte asida valproica, alcol, cocaina, pestisides, e contamina de la aira. Contraversos  inclui otra causas ambiente. Per esemplo, la ipotese de vasinas ia es contrademostrada. Autisme afeta la prosede de informa en la serebro par cambia como neurones e sua sinapses lia e organiza, ma como esta aveni no es bon conoseda. En la DSM-5 (la manual per diagnose de problemes mental), autisme e sua formas min sever, incluinte la sindrom de Asperger e la desordina developmental permeante, ia es combinada en la diagnose de sindrom de la spetro autiste.

Interveni temprana per parla e condui pote aida enfantes con autisme per gania capasias de autocura, comunica, e interata sosial. An si on no ave un remedia, casos esiste de enfantes ci ia recovre. No multe enfantes con autisme pote vive autonom pos ateni adultia, an si alga suseda. Un cultur autiste ia developa, con alga persones xercante un remedia e otras credente ce autisme debe es asetada como un difere e no tratada como un maladia o sindrom.

Global, autisme es estimada como afetante 24.8 milion persones tra 2015. En la desenio de 2000, la cuantia de persones afetada ia es estimada como 1-2 per mil persones global. En la nasiones developada, sirca 1.5% de enfantes es diagnoseda con autisme tra 2017, plu ca duple de la 0.7% en 2000 en la SUA. Lo aveni 4 a 5 veses plu comun en xicos ca xicas. La cuantia de persones diagnoseda ia crese dramatosa pos la desenio de 1960, partal causada par cambias en la pratica de diagnose. La demanda de esce la frecuentias vera ia crese es ancora no desideda.
Sindrom de la manca de atende e iperativia

La **sindrom de la manca de atende e iperativia** (SMAI, o ADHD en engles) es un maladia mental neurodevelopal. Lo es marcada par problemes de atende, ativia suprapasante, o difisilia de controla condui no normal per la eda de la person. Tecnical, la sintomes apare ante 12 anios, es presenta per plu ca 6 menses, e causa problems en a min du ambientes (pd scola, casa de familia, e ativias de recrea). En enfantes, problemes con atende pote resulta en problems en scola. Plu, on ave un asosia con otra problemes mental e con malusa de drogas o alcol. An ce lo causa descapasia, spesial en sosia moderne, multe enfantes con la sindrom ave bon atende per taxes cual los trova interesante.

An si lo es la maladia mental la plu studiada e diagnoseda en enfantes e adolesentes, la causa esata no es conoseda en la plu de casos. Lo afeta sirca 5-7% de enfantes cuando diagnoseda par la criterias de la DSM-4. Tra 2015, on ia estima ce lo afeta sirca 51.1 milion persones global. Frecuentias es simil entre nasiones e depende la plu de como lo es diagnoseda. Lo es diagnoseda sirca tre veses plu comun en xicos ca xicas, an si la problem es comun no notada en xicas car sua sintomes difere de los de xicos. Sirca 30-50% de persones diagnoseda en enfantia continua con sintomes en adultia, e entra 2-5% de adultas ave la problem. En adultes, un ajita interna pote aveni en loca de iperativia. La maladia es difisil distinguida de otra problemes, e ance difisil distinguida de niveles de ativia alta cual es ancora en la estende normal de enfantes.

La recomendas per maneja la sintomes varia par nasion, ma comun envolve alga combina de consela, cambias de stilo de vive, e medisines. En Britan, los recomenda medisines sola como un trata prima per enfantes ci ave sintomes sever o per los ci no boni con consela. Per adultes, medisines es la trata prima. En la SUA e Canada, e medisines stimulante e terapia de condui es recomendada simultan, estra per enfantes prescola. Trata con stimulantes es efetosa per asta 14 menses, ma sua efetosia per un periodo plu longa no es clar. Adultes developa comun capasias de maneja cual permete ce sua controla sua sintomes.

La leteratur medical ia descrive sintomes simil a los de esta sindrom de la sentenio 19. Diagnose, trata, e descrive ia es controversal de la desenio de 1970. La controversas ia envolve psicolojistes, psiciatristes, dotores medical, instruores, politicistes, parentes, e la medias, spesial sur la causas e la usa de stimulantes. La plu de furnores de aida medical aseta SMAI como un maladia vera en enfantes e adultes, e la debata en la comunia siensal sentri xef sur como lo es diagnoseda e tratada.
Albert Bandura

**Albert Bandura** es la fundor de la teoria de cognisio sosial (orijinal teoria de aprende sosial)

El ia es naseda 4 desembre 1925 en la vila peti de Mundare en Alberta norde, Canada. El ia es educada en un scola prima e un scola alta, combinada en un casa peti, con recursos minimal ma un proportio de suseda notable. Pos scola alta, el ia labora a un estate plenida bucos en la via xef en la Yukon.

El ia reseta sua diploma laural en psicolojia de la Universia de British Columbia en 1949. El continua a la Universia de Iowa, do el ia reseta sua diploma dotoral en 1952. Ala el ia es influeda par la tradision de conduisme e teoria de aprende.

Cuando en Iowa, el encontre Virgina Varns, un instruor en un scola de curoria. Pos gradua, el ia oteni un posto a la Wichita Guidance Center (sentro de consela) en Wichita, Kansas.

En 1953, el ia comensa instrui a Stanford Universia. Cuando ala, el ia colabora con sua studiante posgraduada prima, Richard Walters, cual ia resulta en sua libro prima, Adolescent Aggression, en 1959.

Bandura ia es presidente de la APA en 1973, e ia reseta la pemio pe contribuis siensal spesial en 1980. El continua labora a Stanford a presente.

Bandura ia es notable per sua contribuis a la campos de educa, terapia, e personalia, e ia es ance un influe major en la uni de conduisme e psicolojia cognisial. El es famosa per sua esperimenta de la pupa Bobo, en cual el mostra la conseta de aprende par oserva.
Agorafobia

**Agorafobia** es un sindrom de ansia marcada par sintomes de ansia en situas en cual la person persepti sua ambiente como perilosa o nonsecur con no modo fasil per evade. Esta situas pote inclui spasios multe abrida, transporta publica, sentros comersial, o simple esente esta sua casa. Esta situas pote resulta con un ataca de panica. La sintomes aveni cuasi cada ves ce la situa aveni e dura per plu ca ses menses. Los afetada ta atenta averti intensa esta situas. En casos sever, la person pote deveni tota noncapas de departe de sua propre casa.

Agorafobia es probable causada par un combina de fatores jenetical e ambiental. La sindrom es comun trovada en familias, e avenis stresante o traumal, como la mori de un membro de la familia or un ataca fisical.
Fobia

Un **fobia** es un tipo de sindrom de ansia, definada como un teme esesente e persistente de un ojeto o situa. Los resulta tipal en un comensa rapida de teme e es presente per plu ca ses menses. La person pote atenta evita la ojeto o situa a un grado plu intensa ca la peril vera. Un resulta comun es un ataca de panica. Con fobias de sangue o feri, desmaia pote resulta.

Fobias pote es divideda entre fobias spesial, fobias sosial, e agorafobia. Tipos de fobias spesial inclui los consernante alga animales, aspetas de la ambiente, sangue o feri, e situas spesial. La plu comun fobias spesial es la teme de aranias, serpentes, altia, enclui, e foco (aracnofobia, ofidiofobia, acrofobia, claustrofobia, e pirofobia, en ordina).

La tende de developa fobias pote es trovada en familias, cual sujeste ce a min un parte de los es jenetical. Un otra indica es ce un person con un personalia neurosica, pd tendente a reatas emosial esesente. Ma fobias es normal developada par aprende simple (vide Ivan Pavlov e B. F. Skinner), par aprende par oserva otras (vide Albert Bandura), e par aprende par educa o informa (pe par vide un filma sur sirurjia o animales menasante).

On pote trata fobias spesial par esposa la person (direta, con imajes, o en sua imajina) a la ojeto o situa, spesial con instrui en destensa. Si la person es ansiosa par sua natur, la usa de medisines antiansial per un dura corta pote aida los.
Fobia sosial

**Fobia sosial** (ance conoseda como sindrom de ansia sosial) es un sindrom de ansia marcada par un cuantia sinifiante de teme en un o plu situas sosial, causante multe angusa e un descapasia de funsiona en a min alga partes de vive dial. Esta temes pote es stimulada par regarda par otras. Persones con un fobia sosial jeneral teme evaluas negativa de otra persones.

Sintomes fisical inclui comun roji esesente, sui esesente, trema, palpitas, e nausea. Balbuta e parla rapida pote ance es presente. Atacas de panica pote ance aveni con teme e descomforta intensa. Alfa sufrores pote usa alcol o otra drogas per redui sua teme e retarda en avenis sosial. Lo es comun per sufrores de fobia sosial per automedici en esta modo, spesial si los no es diagnoseda, tratada o ambos. Esta pote resulta en alcolisme, problemes de come, o otra tipos de malusa de drogas. Fobias sosial es refereda a veses como maladias de oportunas perdeda, do persones fada elejes de vive per evita sua maladia. Seguente la gidas de ICD-10, la criteria xef de diagnose de fobia sosial es la teme de es la foca de atende, o teme de condui se en un modo cual va es embarasante o vergoniante, e sintomes de anxia e evita. Metodos de gradi pote es usada per diagnose fobias sosial e la severia de ansia.

La trata xef per fobias sosial es terapia de pensa e condui (en engles: cognitive behavioral therapy o CBT). La terapia es desiniada per cambia la abituas de pensa e reata a situas cual causa ansia. Medisines es recomendada sola per los ci no desira terapia clinical. Medisines prescriveda inclui antidepresas variosa: la inibador spesifada de recatura de serotonina (ISRS, o engles SSRI), la inibador de recatura de serotonina e norepinefrina (IRSN, o engles SNRI), e la inibador de monoamina osidasal (IMAO, o engles MAOI). Otra medisines inclui la blocinte de resetadores beta (BRB) e la benzodiazepina.
Angusa pos trauma

La **sindrom de angusa pos trauma** es un maladia mental cual pote developa pos un person ia esperia un aveni traumosa, como un ataca sesal, gera, colidas de veculos, o otra menasas a la vive de un person. Sintomes pote inclui pensas, emosias, o sonias relatada a la avenis, angusa o turba fisical cuando esperiante stimulas relatada, cambias en la modos en cual un person pensa o senti, o un aumenta en la respondes de combate o fuji. Esta sintomes dura un mense o plu pos la aveni. Enfantes con esta sindrom ave un risca plu grande per suiside o autoferi. Lo es plu comun en femes ca omes, e plu comun en gera. Grupos cual sufri plu probable de la sindrom inclui enfantes en familias cual sufri de viole, vitimes de trafica umana, enfantes ci ia sufri molesta, omes ci ia sufri tortura en gera, soldatos ci ia esperia matas multiple, femes ci ia esperia viole sesal, e refujadas.

La plu de persones ci ia esperia un aveni traumal no ta developa angusa pos trauma. Persones ci esperia un trauma interpersonal (per esemplo viole sesal o maltrata en enfantia) ave plu risca de developa la sindrom, comparada a persones ci esperia traumas cual no envolve un ataca, como acasos o desastres natural. Sirca dui de persones developa la sindrom pos viole sesal. Enfantes es min probable ca adultes per developa la sindrom pos trauma, spesial si los es su la eda de 10. Diagnose es fundida sur la presente de sintomes spesifada seguente la aveni.

Preveni pote es posible cuando consela es dirijeda a los con sintomes temprana ma no es efetosa cuando furnida a tota persones incluinte e con e sin sintomes. La tratas major es psicoterapia e medisines. Antidepresantes, spesial un inibinte spesifada de recatura de serotonina (ISRS, en engles SSRI) es medisines usada prima e benefia sirca dui de persones. Lo no es clar si la usa de medisines con psicoterapia ta benefia plu o no. Otra medisines no ave evidentes sufisinte per suporta sua usa, e lo pare ce benzodiazepina e alcol pote mali resultas.

Sintomes de angusa pos trauma ia es trovada de la eda de la elinicas antica. En la Geras Mundal, la sindrom ia es conoseda du nomes variosa, como "neurose de combata", engles *shell shock* (xoca de cartux), e franses *obusite* ("-ite" de fratos de bombas). La terma "sindrom de angusa pos trauma" o simil ia entra la vocabula en la desenio de 1970, cuando multe veteranes de la Gera de Vietnam ia es diagnoseda con la sindrom. Lo ia es reconoseda par la Asosia de Psiciatria American en 1980.
Anatomia de lingua

Lingua - parla e la comprende de parla - es xef un funsiona de la emisfero sinistra. La emisfero destra ave un cuantia peti de parla ance, en la forma de reteni nomes e maldises. Si la emisfera sinistra es danada temprana sufisinte en enfantia, la emisfera destra pote developa lingua. Plu, lo pare ce on ave alga persones ci ave la locas de lingua a la lado destra o an a ambos lados.

Simias e primates es sensosa a crias de sua propre spesies en la emisferaa sinistra: Los turna sua oreas destra en la dirije de la sona. Alga avias cantante, como canarios, ave spesiali de emisfera per sua canta.

La descovres orijinal de la anatomia de lingua ia es la resulta de esaminas de la serebro posmori de persones ci ia ave problemes variosa de parla o comprende. Esta problemes es conoseda como afasias. Un de la descovres plu temprana ia es un area nomida la area de Broca, pos la rexercor franses Paul Broca, ci ia descovre lo. Lo es locada a la parte inferior de la lobo frontal sinistra. Un pasiente ci ia ave dana a esta area ia perde sua capasia per parla, cual es nomida afasia de espresa.

Un otra area es la area de Wernicke, pos Carl Wernicke, un neurolojiste deutx. La area es locada en la parte superior de la lobo temporal sinistra, prosima a la cortex oreal. Esta es la loca cual spesiali en a comprende de parla, e dana a esta area pote resulta en afasia de reseta, pd on ta no es capas de comprende cual es diseda.

A veses, un person ave dana a un area nomida la faxo arcinte (o *arcuate fasciculus* en latina), un colie de asones cual junta la area de Wernicke con un area prosima a la area de Broca. Lo condui siniales entre la du areas. Un person ci ave dana a esta area pote comprende parla, e pote produi parla. Ma lo no pote repeta alga cosa cual los ia oia un momento temprana. Esta problem es nomida afasia de condui. Interesente, persones ci es sorda a tonos musical pare no ave esta area en la emisfero destra.   

Un plu area importante per lingua es la jiro angulo, supra e pos la area de Wernicke. Lo es la lia entre la sentros de lingua e la cortex de vide. Si esta area es danada, la person ta sufri de alexia (noncapasia de leje) e agrafia (noncapasia de scrive). Alga crede ce esta area o areas prosima es do problemes de dislexia presente se.

An ce esta resoma es jeneral sufisinte, rexerca plu resente sujeste ce lo es tro simple: alga areas prosima a la areas notada a supra ave un rol en la prosede de lingua, e la detalias de funsiona de la areas es plu complicada ca es pensada plu temprana. La prosedes cual determina semantica, sintatica, morfolojia, fonetica, e vocabula es, a esta ora, no bon comprendeda.
Sindrom bipolal

La **sindrom bipolal**, ance nomida manica-depresa, es un maladia mental cual causa periodos de depresa e periodos de un umor nonormal ativa. La umor ativa es sinfiante e es conoseda como mania o ipomania (si no tan sever, o esce sintomes de psicose es presente). En mania, un person condui se o senti nonormal enerjiosa, felis, o iritada. Los fa comun desides mal con poca regarda a seguentes. La nesesa per dormi es comun reduida. En periodos de depresa, on ave plori, un umor negativa, e reduida contata par oio con otras. La risca de suiside en los con la maladia es alta e plu grande ca 6% tra 20 anios, e autoferi ia aveni en 30-40%. Otra problemes mental, como sindromes de ansia e malusa de medisines o drogas es comun asosiada con esta.

La causas no es clar comprendeda, ma fatores ambiental e jenerical ave un rol. Multe jenes de efetas peti contribui a la risca. Fatores ambiental inclui un istoria de maltrata en enfantia e stresa de dura longa. Ma sirca 85% de la risca es atribuida a jenetica. La sindrom es clasida como bipolal 1 si on ave a min un periodo de manica, con o sin periodos de depresa, e como bipolal 2 si on ave a min un periodo ipomanica (ma no periodos de manica plen) e un periodo de depresa major. En persones con sintomes min sever de dura longa, la sindrom siclotimica pote es diagnoseda. Otra sindromes cual pote mostra se simil inclui sindrom de la manca de atende e iperativia, sindromes de personalia, scizofrenia, e la malusa de drogas, plu alga maladias medical. Esamina medical no es nesesada per un diagnose, ma probas de sangue o imajinte pote es usada per sutrae otra problemes.

Trata tipal inclui psicoterapia e medisines como stabilintes de umor e antipsicosicas. Esemplos de stabilintes de umor inclui litio e anticonvulsantes variosa. Trata nonvolente en un ospital pote es nesesada si un person es un risca a se mesma e otras ma refusa trata. Problemes sever de condui, como ajita o combatosia, pote es manajeda con antipsicosicas de dura corta o benzodiazepinas. En periodos de mania, on recomenda ce antidepresantes es parada. Si antidepresantes es usada per periodos de depresa, los debe es usada con un stabilinte de umor. Terapia eletroconvulsante, an si no bon studiada, pote es atentada per los ci no responde a otra tratas. Si tratas debe es parada, on recomenda ce esta es fa lenta. Multe persones ave problemes finansial, sosial, o relatada a sua emplea causada par esta maladia. Esta difisilias aveni sirca un cuatrida a un trida de la tempo. Resultante de elejes mal de stilo de vive e la efetos ladal de medisines, la risca de mori de causas natural como maladias de cor es du veses lo de la popla jeneral.

La sindrom bipolal afeta sirca 1% de la popla global. En la SUA, sirca 3% es estimada como afetada a alga punto en sua vive. Frecuentias pare simi en femes e omes. La eda plu comun a cual sintomes comensa es 25. La custa economial de la maladia ia es estimada como $45 bilion per la SUA en 1991. Un parte grande de esta ia es relatada a la cuantia alta de dias de labora mancada, estimada a sirca 50 per anio. Persones con la sindrom comun debe fasa problemes de stigma sosial.
Mutas cromosomal

En ajunta anomales cromosomal, cual es un problem con la cuantia de cromosomes, on ave ance anomales de la strutur de cromosomas, cual es ance nomida **mutas cromosomal**. On ave multe varias de mutas cromosomal:

***Sutraedas**: Un parte de un cromosoma es asenta o sutraeda. Esemplos de estas inclui la sindrom de Wolf-Hirschhorn, cual es causada par la sutrae partal de la braso corta de cromosoma 4, e la sindrom de Jacobsen, ance nomida la sindrom de la sutrae de la termina de 11q (cual refere a la braso corta de 11).

***Duplidas**: Un parte de la cromosoma es duplida, resultante en plu mate

***Inversadas**: Un parte de un cromosoma es separada, inversada, e reajuntada, resultante en la materia jenetica inversada.

***Insertadas**: Un parte de un cromosoma es sutraeda de sua loca normal, e es insertada en un otra cromosoma.

***Anelos**: Un parte de un cromosoma es separada e formi un sirculo o anelo. Esta pote aveni con o sin la perde de materia jenetical.

***Isocromosoma**: Formida par un copia mirorin de un sesion de un cromosoma incluinte la sentromero.Formed by the mirror image copy of a chromosome segment including the sentromero.

Sindromes de cromosomas nonstable es un grupo de problemes marcada par nonstabilia de cromosomas e separa de partes. Los resulta comun en un tende plu grande per developa alga tipos de canseres.

## Erita

La plu de mutas cromosomal aveni como un acaso en la ovo o sperma, e donce la anomal es presente en cada selula de la corpo. Ma alga anomales pote aveni pos conseti, resultante en mosaicisme (en cual alga selulas ave la anomal e otras no ave lo). Anomales de cromosomes pote es eritada de un jenitor o  es nova. Esta es perce studias cromosomal es comun performada sur la jenitores cuando un enfante es descovreda com avente un anomal. Si la jenitores no ave la nonormalia, lo no ia es eritada par la enfante; ma lo pote es transmeteda a jeneras seguente.

## Nonormalias de cromosomas otenida

La plu de canseres (si no tota) pote causa mutas cromosomal, con la forma de jenes ibride e protenes de fusa, desregula de jenes e supraespresa de protenes, o la perde de jenes per supresa tumores. Plu, alga mutas coerente pote cambia selulas normal a un selula de leucemia, como la transloca de un jen, resultante en sua espresa nonconveninte.
Pandemica de gripe de 1918

La **[[pandemica]] de [[gripe]]** de 1918 (a veses nomida "la gripe espaniol"), cual dura de janero 1918 a desembre 1920, ia es un pandemica estrema matante, la prima de du pandemicas causada par la virus H1N1. Lo ia infeta sirca 500 milion persones tra la mundo, incluinte popla a isolas distante de la Mar Pasifica e popla en la Artica. Lo resulta con la mori de 50 a 100 milion persones o 3% a 4% de la cuantia de umanas en la mundo, e donce un de la desastres natural la plu matante en la istoria de umania.

Maladias infetosa ia limita ja la longia de vive en la sentenio 20 temprana. Ma en la anio prima de la pandemica, la longia de vive en la SUA ia cade par sirca 12 anios. La plu de la erutas de gripe mata nonproportial enfantes, persones vea, o pasientes ja debilida. Par contrasta, la pandemica de 1918 ia mata adultes joven presedente sana.

Siensistes ofre alga esplicas posible per la frecuentia alta de mori en la pandemica de gripe de 1918. Alga rexercas sujeste ce la varia spesifada de la virus ia ave un natur noncomun atacosa. Un grupo de rexercores ia recovre la virus de la corpos de vitimes jelada, e ia trova ce la transfeta en animales causada un fali de respira rapida progresante e un mata par un "tempesto" sitocinal (un sindrom de la relasa de sitocina sever, un reata estrema de la sistem de imunia). Lo ia es sujesteda ca la reatas forte de imunia de adultes joven ta ruina la corpo, en cuando la sistemes plu debil de enfantes e adultes plu vea ia resulta en min moris en esta grupos.

Investigas plu resente, fundida sur reportas medical orijinal de la periodo, ia trova ce la infeta virusal mesma no ia es plu atacosa ca cualce gripe presedente, ma ce la situa spesial de la epidemica (malnuri, hospitales e campos medical tro folida, e mal ijenia) ia promove la suprainfeta baterial cual mata la plu de la vitimes, tipal pos un tempo alga longida morinte en la leto.

Datos istorial e epidemiolojial no es sufisinte per identifia la orijina de la pandemica. Lo ia es implicada en la eruta de ensefalite letarjiosa en la desenio de 1920.

Per manteni autofida, sensurores geral ia minima la reportas temprana de maladia e mortalia en Deutxland, la Reni Unida, Frans, e la SUA. Jornales dial ia es libre per reporta la efetos de la epidemica en Espania (incluinte la maladia grave de Re Alfonso 13), cual ia es neutral en la gera. Esta ia crea un impresa falsa de Espania como afetada plu sever ca otra nasiones, cual resulta en la nometa per la pandemica de "gripe espaniol".
Medula de oso

La **medula de oso** es un texeda semisolida cual es trovada en la partes sponjin o porosa e osos. En avias e mamales, medula de oso es la loca xef de la produi de selulas nova de sangue (ematopoiese). Lo es composada de emosites, texeda adipos medulal, e selulas suportante. En umanas adulte, medula de oso es xef locada en la costelas, vertebras, sterno, e pelvis. Promedial, medula de oso composa 4% de la masa tota de la corpo de umanas. En un adulte con 65 kg de masa, 2.6 kg es medula de oso.

La medula de oso de umanes produi sirca 500 bilion selulas de sangue a cada dia, cual junta la sistem de sircula par sinusoides permeable en la caveta de la medula. Tota tipos de ematosites, incluinte la linias mieloide e limfoide, es creada en la medula de oso. Selulas limfoide debe migra a otra organos limfoide (pd, la timo) per completa maturi.

Transplantas de medula de oso pote es usada per trata maladia sever de la medula de oso, incluinte alga formas de canser como leucemia. Plu, selulas madrin de a medula de oso ia es transformida susesosa a selulas neural funsional, e los pote es usada per trata maladias como la inflama de la colon.
Anjioedema

**Anjioedema** es un area de infla de derma (la strato basa de la pel) e texedas mera su la pel o membranas mucosa. La infla pote aveni en la fas, lingua, larinje, adomen, o brasos e gamas. Lo es comun asosiada con urticaria, cual es la infla en la epiderma. Comensa es tipal minutos a oras.

La mecanisme envolve tipal istamina o bradicinina. La varia relatada a istamina es la resulta de un reata alerjial a ajentes como mordes par insetos, comedas, o medisines. La varia relatada a bradicinina pote es la resulta de un problem eritada nomida debilia de la inibinte C1, medisines conoseda como inibinte de enzimas de converta de anjiotensina (comun nomida "ace inibitor", de engles), o un sindrom de reprodui rapida de limfosites.

Atentas per proteje la curso de respira pote inclui intuba o cricotiroidotomia (simil a un traceotomia). Anjioedema relatada a istamina pote es tratada con antiistaminas, corticosteroides, e epinefrina. En los con la sindrom relatada a bradicinina, on pote usa un inibinte de C1, ecalantido, o icatibante. Plasma fresca jelida pote es usada en loca de estas. En la SUA, esta maladia afeta sirca 100,000 persones anial.